**Срђан Вељовић**

**\_Миграције**

Пројекат Миграције, дестинације кроз неколико група разноликих фотографских наратива тематизује миграције. Иницијално постављен 2018. имао је у жижи привлачност Немачке и нотирао главне токове миграције у просторном смислу; мотиве, начине и спекулисао о могућим исходима процеса. Сада проширен, пројекат се бави миграцијама у времену: појавом да одређене групе, поткултуре, друштвености своју нелагодност, чежњу, нужду за променом, оваплоћују конструкцијом контекста и извођењем пракси које су везане за неко друго, прошло, измишљено, митологизовано…свакако боље време.

Тема пројекта Миграције, дестинације је чињеница да никоме није добро тамо где јесте.

**Срђан Вељовић**, фотограф, концептуални документариста. Рођен 1968. године. Завршио Електротехнички факултет. Члан УЛУС.

Бави се проблемом идентитета и његовог успостављања као поља конституисаног извана истражујући места преступа границе која га дефинише.

Реализовао пројекте:

Архитектура и фашизам/Леп живот као ексцес/Небо/Границе рода/Економија моћи хетеросексуалне везе/Kолико високо је безбедно/Нож жица/Умеће транзиције/Транспоновање – Џони Рацковић/Мноштва/Техно – позиције поткултуре/Могућа места солидарности/Музеји и још по неко место сећања/Јарболи/Индустрија/Фотографије, портрети/Биоскопи у култури сећања/20-25-29/Дас Унхеимлицхе концепт као практична алатка/Деведесете/Kултивација комодификација/Миграције, дестинације/Осамдесете/Зид, 30 година/Вишеструкост, самосвојност/Хигијена прочишћавање/Природа без друштва/Оглед о историји.

Излагао више пута групно и самостално у Србији, Македонији, Хрватској, Босни, Словенији, Црној Гори, Румунији, Албанији, Аустрији, Немачкој, Сједињеним Америчким Државама.